**Народно читалище „Съединение-1905“**

с. Кочово, община Велики Преслав

**Отчет за дейността на НЧ „Съединение–1905“с. Кочово през 2023 г.**

Дейността на читалището за 2023 г., според изискванията традиционно се провеждаше според заплануваните мероприятия за годината, приети и утвърдени от настоятелството с протокол от 10 ноември 2022 г.В тази програма отново присъстваха както традиционни ежегодни обичаи и празници, така и мероприятия, с които вече сме се утвърдили като „различното читалище”. Това са нашите авторски, интересни и запомнящи се събития, които стават все по-очаквани и посещавани от много хора от цяла България. Какво направихме през 2023 г.

Започнахме годината традиционно с витрини във фоайето - по-случай 145г. от рождението на Пейо Яворов и 160 г. от рождението на Щастливеца.През цялата година поддържахме витрини и изложби за различни празници и годишнини на наши писатели и общественици –Васил Левски, Христо Ботев. Направихме и изложби по случаи празника на хумора и шегата, за Великден с боядисани яйца, с рисунки на децата за 24 май и др.

Групата за традиционни обичаи към читалището пресъздаде празниците „Бабинден“, „Трифон Зарезан”, „Лазаруване”, „Кумичкане” и „Илинденска седянка“, съпроводени с програма, танци и веселба. На всичко това направихме и много снимки за нашия архив.

На 19.02.2023г. почетохме 150 години от обесването на Левски. Аранжирахме витрина в читалището, а пред паметника в селото и пред портрета на Дякона имаше кратко слово и преклонение. Спазихме традицията - първите кокичета в Кочово бяха за Левски.

За 1 март, както всяка година, жените и децата от кръжока по приложни изкуства изработиха мартеници за мартенското дръвче пред читалището, което украсяваме. Баба Марта посети децата в детската градина и върза мартеничка на всяко дете за здраве и късмет. В този ден поздравихме и всички самодейци от читалището с техния празник.

На 3 март в Кочово отбелязахме 145 години от Освобождението на България от османско робство.С рецитал, знамена и цветя се преклонихме пред паметника на героите, загинали за свободата на България.Поднесохме цветя и на паметника в гр. Велики Преслав, където присъствахме и на Възстановката - спектакъл на Национално Дружество ,,ТРАДИЦИЯ”

На 7 март отпразнувахме три празника – ден на самодееца, освобождението на България и деня на жената.Имаше кратки слова за празниците,както програма с музика, танци, изненади за дамите - живи цветя в саксия. На 25 март посрещнахме пролетта с весела и забавна програма.

Пресъздадохме празника „Лазаруване” и „Кумичкане” с децата от читалището и селото на 8 и 9 април, а на 13 април децата боядисваха яйца за Великден и направихме изложба-украса с цветя, боядисани яйца и козунаци пред читалището.

На 11 май отбелязахме деня на библиотеката с отворени врати за хората от селото, а за 24 май имаше изложба на детски рисунки, посветени на Кирил и Методий и на нашата азбука. На този ден приехме и първолаци за читатели в библиотеката. Подготвихме празнична украса и озвучаване на площада.

На 1 юни от колектива на читалището имаше поздрави, подаръци и честит имен ден за децата от детската градина в Кочово.

На 24.06. бяхме поканени в с. Стойките в Родопите на Националния гайдарски събор „Апостол Кисьов“

В края на месец юни участвахме в Общинския народен събор ,,Петровска китка” във Велики Преслав, където Детския танцов ансамбъл с ръководител Веселина Дечева спечели – трето място. Трето място бе присъдено и на женската група „Славей” с ръководител – Керанка Маринова за автентичен фолклор.

На 02.08 организирахме Илинденска седянка пред сградата на читалището и цяло село празнувахме според народния обичай с песни, танци, пресъздаване на традицията, подготвени кулинарни вкусотии, пуканки и варена царевица.

От 25.08 до 28.08 в гр. Царево на Националния фестивал „Фолклорни нюанси“ взехме първи награди за изпълненията на женската група „Славей“ с ръководител Керанка Маринова и първа награда за младежката танцова формация „Звездна магия“ с ръководител Златка Вичева.

Продължителна и тежка беше подготовката за 06 септември, предвид мащаба на празника. Но благодарение на настоятелството, контролния съвет и нашите приятели от Шумен, които дойдоха на помощ, изложбата „Моделирай своето бъдеще“ и изложбата за училищно оборудване от 50-те години на миналия век - стар чин, черна дъска, книги и буквар дори от 1932 г. бяха подредени навреме и предизвикаха голям интерес. Цяла година събирахме снимки на деца от детската градина и училището в с. Кочово /три поколения назад/ и подготвихме и тази изложба. Изключителен празничен концерт за връзката между деца, родители, баби и дядовци. Специални гости бяха две учителки, преподавали в училището преди 60 години – другарката Механджиева и другарката Вичева.

Кулминацията на празника бе интерактивния танцов спектакъл „Легендата“, който бе реализиран по сценарий на фирма ФОРМИ, с участието на НЧ Съединение – Кочово, НЧ „Добри Войников“ – Шумен, НЧ „Развитие“ – Велики Преслав, НЧ Пробуда – Шумен, НЧ „Тодор Петков“ – Шумен, НЧ „Христо Ботев“ – Смолян и клуб Традиция – Велики Преслав – това бе легендата за познанието. Клиповете на лед екрана бяха подготвени като дарение от студио „Андарта” – София.

Това бе един празник с изключително широк отзвук в цялата страна и очакван с нетърпение от нашите съселяни и много гости на селото.

Ноември месец традиционно отбелязахме: Денят на будителите, Архангелова задушница и Денят на християнското семейство.

На 20 декември пресъздадохме обичая Игнажден. Полази ни и ни дари добър гост – трудолюбив и заможен. Трапезата ни беше отрупана с питка, сушени плодове, орехи и сурово жито за берекет. Похапнахме с пожелание за добра година.

В навечерието на новата година украсихме читалището и елхата с празнични новогодишни светлини и подаръци. Дядо Коледа раздаде подаръците на открито пред читалището.

Последното събитие беше на 29 декември. Изпращане на 2023 г. Залата беше в богата празнична новогодишна украса. С интересен сценарий, наздравици и пожелания, томбола и викторина, много музика и добри приятели и членове на нашето читалище отпразнувахме отминаващата година.

Благодарение на дейността на читалището и празниците, които организираме, в Кочово се случват все по интересни и многолюдни събития. Защото съчетаваме фолклор, традиции и обичаи с пресъздаване на исторически събития и легенди по наши авторски сценарии. Много актуални са и организираните от нас изложби, в които отразяваме историята и съвремието на хората от Кочово.

Интересни състезания, кулинарни изложби и карнавални шествия вече са редовно чакани от жителите и гостите на Кочово на организираните от нас празници.

И през 2023 година продължихме традицията да се правят снимки за архив на читалището и снимките се качват във Фейсбук – НЧ „Съединение-1905” с. Кочово. Наши съселяни, децата на Кочово и приятели от цяла България и по света с интерес следят дейността на читалището в интернет.

Едновременно с културната дейност продължават оборудването, ремонтните работи и обзавеждането в читалището.

Благодарим на всички - на нашите читалищни дейци, на децата и техните родители, на всички които ни помагат в това трудно време за да е живо читалището и селото.

Изготвил:

Ирина Бойчева Председател: М. Вичев

**НЧ „Съединение–1905“**

с. Кочово, община Велики Преслав

Ръководни органи на НЧ „Съединение–1905“

Настоятелство:

Керанка Маринова Атанасова

Ташка Ангелова Маринова

Гюсюм Апти Хаджъ

Иван Димитров Маринов

Марчо Маринов Вичев– председател

Проверителна комисия:

Николинка Неделчева Тодорова

Пенка Илиева Чолакова

Златка Маринова Янакиева - председател